ટૂંકમાં ભાજપ હોય કે કોંગ્રેસ, સીબીઆઈનો હંમેશા રાજકીય હેતુસર દુરુપયોગ થતો આવ્યો છે એ કમનસીબ બીના છે અને હવે એનું પુનરાવર્તન વરવી રીતે રિઝર્વ બેંકમાં પણ થઈ રહ્યું હોવાનું જણાય રહ્યું છે, જે દેશના અર્થતંત્ર માટે અતિશય ચિંતાજનક બાબત છે. . સીબીઆઈનું અધ:પતન થાય કે વિશ્વસનીયતા ડહોળાય તો તેની અસર લાલુ યાદવ, ચિદમ્બરમ, વિજય માલ્યા કે નીરવ ચોક્સીના કેસમાં પડે એ બાબત સમજી શકાય તેમ છે, પરંતુ રિઝર્વ બેંક ઓફ ઈન્ડિયામાં કટોકટી સર્જાય તો સમગ્ર દેશમાં મંદીનો માહોલ વ્યાપક રીતે ફેલાય એ બાબત નિશ્ચિત છે અને એનાં ચિહ્નો હવે રાજકીય ક્ષિતિજે ડોકાઈ રહ્યાં છે.